Balanç molt positiu, fet per la Junta Directiva del Joventut Handbol La Llagosta, la Trobada Handbolicat de la Marató de TV3 celebrada el dimarts 6 de desembre a La Llagosta, dins del marc d’activitats que al municipi llagostenc s’estan fent per recaptar diners per a la Marató de TV3, que enguany està dedicada a la investigació per al tractament de malalties com l’ictus o altres lesions cerebrals greus.
La Trobada, que es va desenvolupar al Poliesportiu Antonio García de La Llagosta, al llarg de tot el dia, es va dividir en dues parts. En jornada matinal, des de les 9 hores del matí i fins a les 14 hores del migdia, es va fer una trobada de MiniHandbol on, equips de les categories aleví masculí, aleví femení, benjamí masculí, benjamí femení i prebenjamí mixta, han jugat tot un seguit de partits de curta durada on l’objectiu principal ha estat fomentar l’esportivitat i la bona convivència entre els esportistes tot gaudint del nostre esport. Hi havia quatre pistes, dues a dins el poliesportiu i altres dues al camp de futbol, per on van passar 22 equips i 250 esportistes de clubs com OAR Gràcia Sabadell, H. Sant Joan Despí, BM La Roca, H. Laietà Argentona, H. Cerdanyola i JH La Llagosta.
En horari de tarda, l’acte va consistir en la celebració d’un torneig de la categoria cadet masculina amb la participació de BM Granollers A, BM La Roca A, FC Barcelona Lassa A, H. Cerdanyola, Selecció Catalana Infantil Masculina i JH La Llagosta. Ha estat un torneig de molt nivell degut a la qualitat dels equips participants que es va iniciar a les 14:30 hores i es va perllongar fins a les 22:30 hores. El guanyador final va ser el BM La Roca en imposar-se al FC Barcelona per 22-24 desprès d’una pròrroga.
Tots els participants van rebre obsequis gentilesa de les empreses SAES, Grífols, Esclat i Caprabo, un trofeu commemoratiu per la seva participació i es va fer el sorteig de material esportiu , samarretes dels primers equips de FC Barcelona, BM Granollers i BM La Roca donades pels clubs; samarreta de la Selecció Catalana i dues samarretes commemoratives del 75è aniversari de la FCH cedides per la Federació; i material esportiu cedit per l’empresa Àreabalonmano. Tots els diners recaptats de la venda dels números del sorteig més les donacions aportades pel públic assistent, quantitat encara per determinar, es faran arribar a la Marató de TV3.